Guptas se uitlewering dalk nóg 'n tree nader | Netwerk24
Deur Sarel van der Walt 09 Junie 2021 14:11
Die moontlike uitlewering van die omstrede Gupta-familie is nóg 'n tree nader.
Die Verenigde Arabiese Emirate (VAE) het die ooreenkoms oor die uitlewerings, wat hy en Suid-Afrika in 2018 onderteken het, bekragtig.
Mahash Alhamel, die VAE se ambassadeur in Suid-Afrika, sê in 'n verklaring die ooreenkoms is op 11 April bekragtig. Die Suid-Afrikaanse parlement het dit vroeër al gedoen.
Sy verklaring kom nadat die nasionale vervolgingsgesag (NVG) Interpol verlede week gevra het om hom te help om die lasbriewe vir die inhegtenisneming van verskeie lede van die omstrede Gupta-familie uit te voer.
Die Guptas, wat deur Suid-Afrika gesoek word weens hul beweerde betrokkenheid by die staatskaping, het 'n paar jaar gelede uit die land padgegee.
Volgens alle aanduidings bevind die familie hulle in Dubai in die VAE.
Adv. JJ du Toit, 'n afgetrede adjunkdirekteur van openbare vervolgings met baie ervaring van uitlewerings, sê die bekragtiging van die ooreenkoms kan die uitlewering van die Guptas bespoedig.
Die ooreenkoms tussen Suid-Afrika en die VAE handel oor uitlewering en wedersydse regshulp en maak vir 'n aantal uitlewerbare misdade, insluitend dié van korrupsie, voorsiening.
"Ooreenkomste soos dié verplig lande om met mekaar saam te werk met betrekking tot die bekamping van misdadige aktiwiteite."